Folketing
2000-04-06

Jeg vil gerne starte med at sige tak til statsministeren for den tale, der blev holdt i dag, og sige, at CD er meget enig i den linje, som statsministeren lægger op til, og de bemærkninger, der er i den tale. For CD er rigsfællesskabet vigtigt. Vi er tilhængere af rigsfællesskabet. Det er vi af historiske grunde. Vi mener, at der er en klar historisk dimension i det her. Der er mange følelsesmæssige bånd. Statsministeren har nævnt familiesammenhænge. Der er mange kulturelle sammenhænge. Der er i det hele taget meget tættere bånd, når man tænker det igennem, end man til daglig går rundt og tror. Selvfølgelig er det sårende for mange, når man gør denne her diskussion meget firkantet. Selvfølgelig er det sårende for mennesker fra Færøerne, der bor i Danmark, som må rende rundt og høre på, at danskere stort set har den holdning: Hvorfor skal vi nu udskrive en check igen?